text: Farvel til FredericiaC - goddag til Kanalbyen
  15 december 2017 kl. 12.49
  Fredericias store byudviklingsprojekt skifter nu officielt navn til Kanalbyen i Fredericia.
  
  I 2008 blev selskabet FredericiaC stiftet af Fredericia Kommune og Realdania By & Byg. Udgangspunktet var en fælles ide om at skabe en attraktiv by, der skulle give adgang til vandet. 
  Siden da har den nye bydel har taget form - som en moderne kanalby, der er tæt koblet til Fredericias historiske centrum. Og det har ført til beslutningen om et officielt navneskifte til Kanalbyen i Fredericia.
  - Vi har valgt navnet "Kanalbyen i Fredericia", da det er et navn, der siger noget ret præcist om den nye bydels identitet som kanalby. Ved at beholde navnet Fredericia i navnetrækket understreger vi samtidig tilhørsforholdet til Fredericia, siger Tim E. Andersen, der er projektdirektør for udviklingen af den nye bydel, i en pressemeddelelse om navneskiftet.
  Det nye navn skal både gælde for selve bydelen og for selskabet bag.
  